KIRJALLINEN KYSYMYS E-2177/01 esittäjä(t): Cristiana Muscardini (UEN) komissiolle. Aivokalvontulehdustapausten lisääntyminen Italiassa.



Virallinen lehti nro 040 E , 14/02/2002 s. 0209 - 0209



KIRJALLINEN KYSYMYS E-2177/01 esittäjä(t): Cristiana Muscardini (UEN) komissiolle (19. heinäkuuta 2001) Aihe: Aivokalvontulehdustapausten lisääntyminen Italiassa Terveysalan korkeakoulu (Istituto Superiore di Sanità) esitti äskettäin tilastot pneumokokkisen aivokalvontulehduksen esiintymisessä väestön parissa. Luvut ovat hälyttäviä (309 tapausta vuonna 1999 verrattuna 109 tapaukseen vuonna 1994). Pneumokokkinen aivokalvontulehdus on, kuten meningokokki (neissera meningitis) ja haemofilus influenzae, bakteeriperäinen, ja se leviää ilman kautta (yksi aivastus tai yskähdys riittää). Suurimmaksi osaksi taudin kantajat ovat terveitä lapsia. Tämä on kuitenkin myös se ryhmä, joka yleisimmin sairastuu tautiin ja heidän pelastamisekseen on toimittava mahdollisimman aikaisin, koska tautiin kuolee noin 60 prosenttia tartunnan saaneista. 1. Onko komissio tietoinen tilanteesta? 2. Onko sillä tällaisia tietoja muista EU:n jäsenvaltioista ja ehdokasvaltioista? 3. Aikooko se edistää tutkimusta selvittääkseen, mikä on ollut aivokalvontulehduksen esiintymisprosentti ainakin viimeisen neljän vuoden aikana EU:ssa ja ehdokasvaltioissa? 4. Mihin toimiin komissio aikoo ryhtyä, jotta jäsenvaltioiden terveysministeriöissä ryhdytään tarvittaviin toimiin taudin leviämisen ehkäisemiseksi? David Byrnen komission puolesta antama vastaus (5. syyskuuta 2001) 1. On. 2. Istituto Superiore di Sanità -laitoksen toimittamien tietojen mukaan ilmoitettujen tapausten lisääntyminen vuonna 1999 verrattuna vuoteen 1994 liittyy siihen, että vuonna 1994 otettiin käyttöön vapaaehtoinen mekanismi muun kuin N. meningitidis -taudinaiheuttajan (meningokokki) aiheuttamista aivokalvontulehdustapauksista ilmoittamiseksi eikä niinkään siihen, että varsinaiset tapaukset olisivat lisääntyneet hälyttävästi. Vuonna 2000 S. pneumoniaen (pneumokokki) aiheuttamia tapauksia oli 231, mikä on vähemmän kuin vuonna 1999 (309). 3. Tartuntatautien epidemiologisen seurannan ja valvonnan verkoston perustamisesta yhteisöön 24. syyskuuta 1998 tehdyn Euroopan parlamentin ja neuvoston päätöksen N:o 2119/98/EY(1) mukainen valvontaverkko on aloittanut toimintansa hiljattain. Valvontaverkon kautta saadaan jatkossa vertailukelpoisempia lukuja aivokalvontulehduksen esiintymisestä jäsenvaltioissa ja ehdokasvaltioissa. Jos havaitaan pneumokokin aiheuttaman aivokalvontulehduksen nopeaa lisääntymistä, tapaukset olisi vahvistettava huolellisesti, jotta vältetään virheellinen raportointi. Joissakin jäsenvaltioissa on todisteita infektiotapausten erittäin vähäisestä ja hitaasta lisääntymisestä. Lisääntyminen saattaa liittyä vanhusten kasvaneeseen osuuteen väestöstä, koska merkittävä osa pneumokokin aiheuttamista aivokalvontulehdustapauksista esiintyy vanhuksilla. 4. Pneumokokin aiheuttamat invasiiviset taudit (myös aivokalvontulehdus) ja kaikkien bakteerien aiheuttamat aivokalvontulehdukset kuuluvat yhteisön tartuntatautien epidemiologisen seurannan ja valvonnan verkoston varhaisvaroitus- ja reagointijärjestelmän piiriin. Järjestelmä on ollut toiminnassa vuodesta 1999, ja se on päätöksen N:o 2119/98/EY mukainen. Komissio rahoittaa pneumokokin aiheuttamia invasiivisia tauteja Euroopassa koskevaa tutkimushanketta (PNC-EURO) tutkimuksen ja teknologisen kehittämisen viidennen puiteohjelman yhteydessä osana Elämänlaatu ja luonnonvarojen hoitaminen -ohjelmaa. (1) EYVL L 268, 3.10.1998.